ЯхузэфIэкIамрэ къапэщылъымрэ
КъБР-м и Парламентым и унэм дыгъуасэ щекIуэкIащ КъБР-м и Жылагъуэ палатэм и IX пленарнэ зэIущIэ. Ар теухуауэ щытащ 2017 гъэм IуэхущIапIэм зэфIигъэкIахэмрэ етIанэгъэ къыпэщылъхэмрэ.
Зэхыхьэр иригъэкIуэкIащ КъБР-м и Жылагъуэ палатэм и УнафэщIым и къуэдзэ Федченкэ Людмилэ.
КъБР-м и Жылагъуэ палатэм и УнафэщI Берд Хьэзрэталий тепсэлъыхьащ IуэхущIапIэм мы гъэм зригъэхъулIахэмрэ гъэ къакIуэ къыпэщылъхэмрэ.
Дызэрыт илъэсым зэфIагъэкIа Iуэхугъуэхэр я тегъэщIапIэу, зэIущIэм къыщыпсэлъащ КъБР-м и Жылагъуэ палатэм экономикэмкIэ, хьэрычэт Iуэхумрэ псэупIэ-коммунальнэ IэнатIэмкIэ и комиссэм и унафэщI Павленкэ Владимир, щIыуэпсыр хъумэнымкIэ, мэкъумэшымкIэ, къуажэхэм зегъэужьынымкIэ и комиссэм и унафэщI Уянаев Борис, республикэм и Парламентым ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и комитетым и унафэщI Азычэ Светланэ, КъБР-м и Жылагъуэ палатэм и ЩIалэгъуалэ советым и унафэщI Шэджэмокъуэ Оксанэ, КъБР-м и Iэтащхьэм и Администрацэм къэрал кIуэцI IуэхухэмкIэ и Управленэм и унафэщI Къуэжей Артём сымэ, нэгъуэщIхэри.
ЗэIущIэм къыщащтащ КъБР-м и Жылагъуэ палатэм 2018 гъэм и лэжьыгъэр зыхуэдэнум теухуауэ къыхалъхьа Iуэхухэр.
Зэхыхьэм КъБР-м и Парламентым, КъБР-м и Жылагъуэ палатэм, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм я щIыхь тхылъхэр зыхуагъэфэщахэм щратыжащ.
АРЩЫДАН Гуащэлинэ.
